ORDE do 8 de xuño de 2012 pola que se establece a clasificación inicial das entidades incluídas no ámbito de aplicación do Decreto 119/2012, do 3 de maio, polo que se regulan as retribucións e percepcións económicas aplicables aos órganos de goberno ou dirección e ao persoal directivo das entidades do sector público autonómico.
Consellería de Facenda — I. Disposicións xerais — 13/06/2012

As medidas adoptadas pola Lei 1/2012, do 29 de febreiro, de medidas temporais en determinadas materias do emprego público da Comunidade Autónoma de Galicia, para acadar unha maior eficiencia nos recursos públicos e obter unha maior produtividade dos recursos humanos, recollen previsións en relación ao réxime económico aplicable aos órganos de goberno ou dirección e ao persoal directivo das entidades do sector público autonómico, e autoriza ao Consello da Xunta a súa adecuación conforme criterios obxectivos.
O Decreto 119/2012, do 3 de maio, polo que se regulan as retribucións e percepcións económicas aplicables aos órganos de goberno ou dirección e ao persoal directivo das entidades do sector público autonómico, proporciona un marco de principios e criterios obxectivos para afacer os conceptos retributivos e as percepcións económicas que resulten aplicables no sector público autonómico ao persoal incluído no ámbito de aplicación da norma.
O Decreto 119/2012 marca así un importante fito ao disciplinar e ordenar os criterios que deben rexer na fixación das retribucións do persoal directivo das entidades do sector público autonómico.
A regulación responde aos principios de solidariedade, eficiencia e austeridade, ao que se engade na presente norma o principio de transparencia, e introduce criterios racionais e obxectivos para o axuste das remuneracións do persoal afectado.
En concreto, establécense os criterios para a clasificación en grupos das entidades instrumentais, así como os criterios para a clasificación en niveis dos postos de dirección, fixando unha limitación das contías máximas que poden corresponder aos postos no marco desta clasificación. Regúlase asemade o procedemento para a determinación dos grupos e niveis, proporcionando un tratamento uniforme para as distintas entidades do sector público autonómico, conforme criterios obxectivos.
O artigo 4 do Decreto 119/2012 establece que as entidades instrumentais do sector público autonómico se clasificarán en catro grupos, definidos conforme criterios obxectivos definidos no mesmo artigo.
Para establecer o punto de partida e facilitar a tramitación e a adecuación das retribucións aos criterios sinalados no decreto, este prevé no artigo 5 que será a conselleira competente en materia de facenda a que aprobará mediante orde a clasificación inicial das entidades instrumentais, conforme os criterios establecidos no artigo 4.
En cumprimento deste mandato e para facilitar a implantación do decreto,
Artigo 1. Obxecto
A presente orde establece unha clasificación inicial das entidades recollidas no artigo 3.1 do Decreto 119/2012, do 3 de maio, polo que se regulan as retribucións e percepcións económicas aplicables aos órganos de goberno ou dirección e ao persoal directivo das entidades do sector público autonómico, para os efectos da aplicación deste e conforme o previsto no seu artigo 5.
Artigo 2. Criterios
Os criterios con base nos cales se establece a clasificación das entidades instrumentais do sector público autonómico son os seguintes:
a) Natureza xurídica e características da entidade e do sector en que opera.
b) Número de efectivos de persoal.
c) Cifra de negocios.
d) Volume de investimentos.
e) Prelación dos obxectivos no Plan Estratéxico de Galicia.
Artigo 3. Datos
Os datos tomados como referencia para esta clasificación son as últimas contas pechadas que figuran nos programas de actuación, investimentos e financiamento (PAIF) para os orzamentos do ano 2012.
No caso das axencias públicas autonómicas ou outros entes instrumentais que tivesen como orixe todo ou parte dun servizo orzamentario, tomaranse os correspondentes datos de execución orzamentaria.
Os datos en materia de persoal son os datos medios de contratación presentados no PAIF 2012 ou os que constan en poder da Dirección Xeral de Orzamentos, en caso de non ter que presentar o dito documento.
Os datos en materia de prelación de obxectivos son os fixados pola Dirección Xeral de Planificación e Fondos con base na estratexia contida no Plan Estratéxico de Galicia 2010-2014, Horizonte 2020, así como na Estratexia comunitaria Europa 2020, e que se fundamenta no crecemento sustentable baseado na investigación e no desenvolvemento e no respecto ao ambiente.
Artigo 4. Clasificación
A clasificación dimanante dos anteriores cálculos é a seguinte:
– Grupo I.
Entidades do grupo I:
– Grupo II.
Entidades do grupo II:
– Grupo III.
Entidades do grupo III:
– Grupo IV.
Entidades do grupo IV:
Disposición adicional primeira.
Se como consecuencia da creación de novas entidades, ou a achega de novos datos á Consellería de Facenda, se aumentase o número de entidades obxecto da clasificación, a conselleira de Facenda procederá á súa clasificación inicial mediante nova orde, unha vez coñecidos os datos necesarios para a aplicación dos criterios do artigo 2 desta orde.
Disposición adicional segunda.
No caso de que algunha das entidades clasificadas en virtude do Decreto 119/2012, do 3 de maio, polo que se regulan as retribucións e percepcións económicas aplicables aos órganos de goberno ou dirección e ao persoal directivo das entidades do sector público autonómico, sufrise unha modificación substancial dos elementos tidos en conta para proceder á súa clasificación, deberá comunicarllo á Consellería de Facenda para proceder a unha nova valoración e, de ser o caso, modificar a clasificación mediante unha nova orde.
Disposición derradeira. Entrada en vigor
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 8 de xuño de 2012